作者:韓愈
標題:和崔舍人詠月二十韻
內容:三秋端正月，今夜出東溟。對日猶分勢，騰天漸吐靈。未高烝遠氣，半上霽孤形。赫奕當躔次，虛徐度杳冥。長河晴散霧，列宿曙分螢。浩蕩英華溢，蕭疏物象泠。池邊臨倒照，簷際送橫經。花樹參差見，皋禽斷續聆。牖光窺寂寞，砧影伴娉婷。幽坐看侵戶，閑吟愛滿庭。輝斜通壁練，彩碎射沙星。清潔雲間路，空涼水上亭。淨堪分顧兔，細得數飄萍。山翠相凝綠，林煙共冪青。過隅驚桂側，當午覺輪停。屬思摛霞錦，追歡罄縹瓶。郡樓何處望，隴笛此時聽。右掖連臺座，重門限禁扃。風臺觀滉漾，冰砌步青熒。獨有虞庠客，無由拾落蓂。